REGOLAMENT TA' IMPLIMENTAZZJONI TAL-KUMMISSJONI (UE) 2019/110

tal-24 ta' Jannar 2019

li jawtorizza estensjoni għall-użu taż-żejt taż-żerriegħa tal-Allanblackia bħala ikel ġdid skont ir-Regolament (UE) 2015/2283 tal-Parlament Ewropew u tal-Kunsill, u li jemenda r-Regolament ta' Implimentazzjoni tal-Kummissjoni (UE) 2017/2470

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta' Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b'mod partikolari l-Artikolu 12 tiegħu,

Billi:

(1) Ir-Regolament (UE) 2015/2283 jipprevedi li l-ikel il-ġdid awtorizzat imniżżel fil-lista tal-Unjoni biss jista' jitqiegħed fis-suq fl-Unjoni.

(2) Bi qbil mal-Artikolu 8 tar-Regolament (UE) 2015/2283, ġie adottat ir-Regolament ta' Implimentazzjoni tal-Kummissjoni (UE) 2017/2470 (2), li jistabbilixxi l-lista tal-Unjoni tal-ikel ġdid.

(3) Skont l-Artikolu 12 tar-Regolament (UE) 2015/2283, il-Kummissjoni għandha tissottometti abbozz ta' att ta' implimentazzjoni li jawtorizza t-tqegħid ta' ikel ġdid fis-suq tal-Unjoni u l-aġġornament tal-lista tal-Unjoni.

(4) Bi qbil mar-Regolament (KE) Nru 258/97 tal-Parlament Ewropew u tal-Kunsill (3), u b'segwitu tal-Opinjoni tal-Awtorità Ewropea dwar is-Sigurtà fl-Ikel (“l-Awtorità”) (4), id-Deċiżjoni tal-Kummissjoni 2008/559/KE (5) awtorizzat it-tqegħid fis-suq taż-żejt taż-żerriegħa tal-Allanblackia bħala ikel ġdid biex jintuża fid-dlik isfar tax-xaħam u fid-dlik b'bażi ta' krema.

(5) Fit-22 ta' Settembru 2014, il-kumpanija Unilever NV/Unilever PLC ressqet talba lill-awtorità kompetenti tan-Netherlands bi qbil mal-Artikolu 4 tar-Regolament (KE) Nru 258/97 għal estenzjoni tal-użu u tal-livelli tal-użu taż-żejt taż-żerriegħa tal-Allanblackia. L-applikazzjoni talbet l-estenzjoni tal-użu taż-żejt taż-żerriegħa tal-Allanblackia għal kategorija tal-ikel addizzjonali, jiġifieri għat-taħlitiet ta' żjut veġetali u ħalib, u talbet li jinżiedu l-livelli massimi tal-użu taż-żejt taż-żerriegħa tal-Allanblackia għall-kategoriji tal-ikel li diġà huma awtorizzati bid-Deċiżjoni 2008/559/KE. L-applikazzjoni talbet ukoll bidla tal-ispeċifikazzjoni taż-żejt taż-żerriegħa tal-Allanblackia, b'mod partikolari dwar: is-simplifikazzjoni tal-indikazzjoni ta' ammonti żgħar ta' aċidi xaħmin saturati: li l-aċidu lawriku, l-aċidu miristiku u l-aċidu palmitiku jiddaħħlu flimkien f'parametru wieħed (C12:0 – C14:0 – C16:0); li jitħallew barra l-indikazzjonijiet ta' ammonti żgħar (ta' inqas minn 1 % kull wieħed) tal-aċidu palmitolejku u tal-aċidu arakidiku, u li jiddaħħlu l-aċidi grassi poliinsaturati; li titħalla barra l-indikazzjoni tal-valur tal-jodju; li jinżiedu l-limiti massimi għall-aċidi xaħmin trans (minn ≤ 0,5 % għal ≤ 1 %); li jinżiedu l-limiti massimi għall-perossidu (minn ≤ 0,8 għal ≤ 1,0 meq/kg); li jinżiedu l-limiti massimi għall-materjal insaponifikabbli (minn ≤ 0,1 % għal ≤ 1 %). L-awtorità ma għandha l-ebda tħassib dwar is-sikurezza rigward il-bidliet proposti tal-parametri ta' speċifikazzjoni.

(6) Fit-13 ta' Diċembru 2017, l-awtorità kompetenti tan-Netherlands ħarġet l-ewwel rapport ta' valutazzjoni tagħha. F'dak ir-rapport ikkonkludiet li l-estenzjoni tal-użi u tal-livelli massimi tal-użu proposti taż-żejt taż-żerriegħa tal-Allanblackia, u t-tibdil tal-ispeċifikazzjoni taż-żejt taż-żerriegħa tal-Allanblackia jissodisfaw il-kriterji għal ikel ġdid stabbiliti fl-Artikolu 3(1) tar-Regolament (KE) Nru 258/97.

(7) Skont l-Artikolu 35(1) tar-Regolament (UE) 2015/2283, kull talba għat-tqegħid fis-suq ta' ikel ġdid fl-Unjoni li titressaq lil Stat Membru bi qbil mal-Artikolu 4 tar-Regolament (KE) Nru 258/97, u li dwarha ma tkunx ittieħdet id-deċiżjoni finali qabel l-1 ta' Jannar 2018 għandha tiġi ttrattata bħala applikazzjoni mressqa skont ir-Regolament (UE) 2015/2283.

(8) Filwaqt li t-talba għall-estenzjoni tal-użu taż-żejt taż-żerriegħa tal-Allanblackia tressqet lil Stat Membru bi qbil mal-Artikolu 4 tar-Regolament (KE) Nru 258/97, l-applikazzjoni tissodisfa wkoll ir-rekwiżiti stabbiliti fir-Regolament (UE) 2015/2283.

(9) Bi qbil mal-Artikolu 10(3) tar-Regolament (UE) 2015/2283, fil-25 ta' April 2018 il-Kummissjoni kkonsultat mal-Awtorità u talbitha tipprovdi opinjoni xjentifika billi twettaq il-valutazzjoni taż-żejt taż-żerriegħa tal-Allanblackia bħala ikel ġdid.

(10) Fis-27 ta' Ġunju 2018, l-Awtorità adottat Opinjoni Xjentifika dwar is-sikurezza taż-żejt taż-żerriegħa tal-Allanblackia għal użi estiżi f'taħlitiet ta' żjut veġetali u ħalib u fi dlik isfar tax-xaħam u dlik b'bażi ta' krema sa 30 % (w/w) (6) kif talab l-applikant. Dik l-opinjoni hija konformi mar-rekwiżiti tal-Artikolu 11 tar-Regolament (UE) 2015/2283. It-taħlitiet ta' żjut veġetali u ħalib jidħlu fil-kategorija tal-ikel: Analogi ta' prodotti tal-ħalib, inklużi s-sostituti tal-ħalib li jitħalltu max-xarbiet biex ibajduhom.

(11) L-opinjoni tal-Awtorità tagħti biżżejjed raġunijiet biex jiġi stabbilit li ż-żejt taż-żerriegħa tal-Allanblackia bl-ispeċifikazzjoni mmodifikata, bl-użi u bil-livelli tal-użu proposti jikkonforma mal-Artikolu 12(1) tar-Regolament (UE) 2015/2283.

(12) Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 1. L-entrata fil-lista tal-Unjoni ta' ikel ġdid awtorizzat stabbilita fir-Regolament ta' Implimentazzjoni (UE) 2017/2470, li tirreferi għas-sustanza żejt taż-żerriegħa tal-Allanblackia għandha tiġi emendata kif speċifikat fl-Anness ta' dan ir-Regolament. 2. L-entrata fil-lista tal-Unjoni msemmija fl-ewwel paragrafu għandha tinkludi l-kundizzjonijiet tal-użu u r-rekwiżiti tat-tikkettar stipulati fl-Anness ta' dan ir-Regolament.

Artikolu 2 L-Anness tar-Regolament ta' Implimentazzjoni (UE) 2017/2470 huwa emendat skont l-Anness ta' dan ir-Regolament.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-24 ta' Jannar 2019. Għall-Kummissjoni Il-President Jean-Claude JUNCKER

(1) ĠU L 327, 11.12.2015, p. 1.

(2) Ir-Regolament ta' Implimentazzjoni tal-Kummissjoni (UE) 2017/2470 tal-20 ta' Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).

(3) Ir-Regolament (KE) Nru 258/97 tal-Parlament Ewropew u tal-Kunsill tas-27 ta' Jannar 1997 dwar l-ikel il-ġdid u l-ingredjenti tal-ikel il-ġdid (ĠU L 43, 14.2.1997, p. 1).

(4) Il-Bord tal-NDA tal-EFSA (il-Bord tal-EFSA dwar Prodotti Dijetetiċi, Nutrizzjoni u Allerġiji), 2007.

(5) Id-Deċiżjoni tal-Kummissjoni 2008/559/KE tas-27 ta' Ġunju 2008 li tawtorizza t-tqegħid fis-suq taż-żejt taż-żerriegħa Allanblackia bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill (ĠU L 180, 9.7.2008, p. 20). Safety of Allanblackia seed oil for use in yellow fat and cream based spreads, EFSA Journal (2007) 580, 1-10.

(6) EFSA Journal 2018; 16(8):5362.